**Niðurstöður samráðs**

Framtíðarnefndin fór þá leið að setja fram spurningar til að draga fram greiningar, upplýsingar og tillögur frá hagsmunaaðilum, ríkisaðilum og almenningi. Nefndin hafði samband við fjölda aðila og hvatti þá ýmist til að taka þátt eða bauð þeim á fund. Á fund nefndarinnar komu fulltrúar frá Háskóla Íslands, Háskólanum í Reykjavík, Nýsköpunarmiðstöð og Veðurstofu Íslands.

Alls barst 31 umsögn, hluti eða 18 í gegnum samráðsgátt og 13 voru sendar nefndinni beint. Umsagnirnar voru mjög fjölbreyttar en meirihlutinn var frá einstaklingum, stofnunum og hagsmunasamtökum. Umsagnir og tillögur sem bárust nefndinni voru mjög fjölbreyttar og snerta ólíkar hliðar loftslagsmálanna. Í fyrsta lagi, hluti umsagna fjallar almennt um loftslagsbreytingar og þann vanda sem heimurinn stendur frammi fyrir. Lögð er áhersla á mikilvægi alþjóðasamstarfs og þörfina fyrir alþjóðlegu átaki til að vinna gegn vandanum. Í öðru lagi var rýnt í ýmis tækifæri sem leynast hér á landi í orkuskiptum og nýsköpun á sviði orkunotkunar, s.s. vindorku, sjávarfallsorku o.fl. Í þriðja lagi var fjallað um þau tækifæri sem m.a. felast í endurheimt votlendis. Í fjórða lagi er lögð áherslu á þau stjórntæki sem ríkið getur beitt til að hafa áhrif á hegðun almennings og fyrirtækja. Hér er m.a. verið að vísa til tækja eins og hagrænna hvata, upplýsinga og kolefnisskatta. Í fimmta lagi voru ýmsar tölfræðilegar upplýsingar settar fram, s.s. um heildarlosun á ábyrgð stjórnvalda o.fl. Einnig var fjallað um aðgerðaáætlun í loftslagsmálum, fjárveitingar til málaflokksins o.fl.

Nefndin náði ekki að ljúka við gerð skýrslu sinnar fyrir lok kjörtímabilsins en fyrirhugað er að sambærileg nefnd skipuð af Alþingi taki til starfa eftir kosningar 25. september.